Ħadd ma weġġa' wara li siġra kbira sfat vittma ta' riħ qawwi li ħakem il-gżejjer Maltin fl-aħħar sigħat fi Triq il-Wied f'Birkirkara. ONE NEWS jinsab infurmat li s-siġra tqaċċtet minn postha għall-ħabta tal-10.45 a.m. meta l-pulizija ġew mgħarrfa li kien hemm il-possibilità li jitqaċċtu xi siġar minħabba r-riħ qawwi li kien qed jaħkem iż-żona. Fil-fatt fuq il-post waslu l-pulizija tat-traffiku, b'wieħed minnhom iħalli l-mutur ipparkajat fil-ġenb. Kien propju f'dan il-ħin li s-siġra tqaċċtet minn postha u spiċċat tistrieħ fuq il-mutur tal-pulizija u eventwalment fuq karozza li kienet għaddejja mit-triq. Xhieda fuq il-post qalu l-impatt fuq il-karozza kien wieħed minimu grazzi għall-fatt li s-siġra straħet fuq il-mutur tal-pulizija. ONE NEWS jinsab infurmat li kawża tal-inċident inħoloq xi ftit tat-traffiku bil-ħaddiema tal-protezzjoni ċivili jissejħu fuq il-post biex ineħħu s-siġra min-nofs ta' triq.